Άγριος ξυλοδαρμός δυο νεαρών στη Μύκονο από αστυνομικούς

Στο νοσοκομείο κατέληξαν δυο νεαροί στη Μύκονο μετά από άγριο ξυλοδαρμό που δέχτηκαν από έξι αστυνομικούς του κλιμακίου της Ασφάλειας Αττικής, που είχαν φτάσει στο νησί ύστερα από έκκληση του Δημάρχου για την αντιμετώπιση των κλοπών.

Όλα ξεκίνησαν, από μια ασήμαντη αφορμή σε γνωστό μπαρ του νησιού οι δυο παρέες παρεξηγήθηκαν ύστερα από κάποια άγρια βλέμματα και βγήκαν στον δρόμο να λύσουν τις διαφορές τους.

Όπως επισημαίνουν οι νεαροί στις καταθέσεις τους, οι αστυνομικοί τους την είχαν στημένη και μόλις οι ίδιοι απομακρύνθηκαν από το μαγαζί δέχθηκαν οργανωμένη επίθεση από αυτούς.

Τα πράγματα φαίνεται πήραν πολύ άγρια τροπή, αφού ο ένας νεαρός τραυματίστηκε σοβαρά καθώς του έσπασαν τα δόντια και το σαγόνι και χρειάστηκε να μεταφερθεί στην Αθήνα για να μπει στο χειρουργείο, ενώ ο άλλος δέχτηκε τις περιποιήσεις από το κέντρο Υγείας του νησιού και αποχώρησε.

Ενήμερος για το περιστατικό είναι και ο εισαγγελέας Σύρου, ενώ οι αστυνομικοί βρίσκονται αντιμέτωποι και με πειθαρχικές διώξεις από την υπηρεσία τους.

Το θέμα αναμένεται να λάβει ακόμη μεγαλύτερες διαστάσεις, καθώς ο δήμαρχος του νησιού Κωνσταντίνος Κουκάς επικοινώνησε με τον νέο αρχηγό της ΕΛ.ΑΣ., Αριστείδη Ανδρικόπουλο, από τον οποίο έλαβε τη διαβεβαίωση ότι η υπόθεση θα διερευνηθεί σε βάθος και θα αποδοθεί δικαιοσύνη.

Επίσης επικοινώνησε με τις οικογένειες των δύο Μυκονιατών εκφράζοντας την αμέριστη συμπαράστασή του, ευχόμενος ταχεία ανάρρωση.

Πιο συγκεκριμένα, ο κύριος Κούκας δήλωσε: «Καταδικάζουμε απερίφραστα κάθε μορφή βίας από όπου κι αν προέρχεται και ζητούμε από την Ελληνική Δικαιοσύνη να τιμωρήσει παραδειγματικά τους ενόχους. Είναι αδιανόητο εν έτει 2018 να επιλέγεται η βία, ως μόνος τρόπος επίλυσης οποιοδήποτε ασήμαντων ή σημαντικών διαφορών, μεταξύ πολιτισμένων ανθρώπων».

«Είναι κάτι παραπάνω από αδιανόητο όμως, εκπρόσωποι του νόμου, αστυνομικοί δηλαδή που φιλοξενούνται μάλιστα από το Δήμο Μυκόνου και οι οποίοι έχουν σταλεί από την ΕΛΑΣ στη Μύκονο για να συνδράμουν στην πάταξη των φαινομένων βίας και ανομίας, να κατέχουν πρωταγωνιστικό ρόλο σε αντίστοιχα συμβάντα.

Πριν λίγες εβδομάδες ζήσαμε τον άγριο ξυλοδαρμό του Προέδρου του Δημοτικού Συμβουλίου, τώρα ζούμε ακόμα έναν άγριο ξυλοδαρμό δυο νεαρών Μυκονιατών από 4-6 αστυνομικούς της Ασφάλειας Αττικής, όπως έχουμε ενημερωθεί. Θέλω να τονίσω, ότι ως δήμαρχος δε θα δείξω την παραμικρή ανοχή σε ανάλογες συμπεριφορές. Χωρίς ασφάλεια καταλύεται κάθε έννοια δημοκρατικής ελευθερίας!», πρόσθεσε.

Καταλήγοντας, τόνισε: «Καλώ εκ νέου τη νέα υπουργό Προστασίας του Πολίτη και τον νέο Αρχηγό της ΕΛΑΣ - τον οποίο ευχαριστώ ιδιαίτερα για το άμεσο ενδιαφέρον και σε αυτή την υπόθεση - να παρέμβουν άμεσα και καταλυτικά, προκειμένου να επιτευχθεί η επιβολή του νόμου και να εδραιωθεί και πάλι το αίσθημα ασφάλειας στο νησί.

Θέλω να ευχηθώ περαστικά στους δυο νεαρούς Μυκονιάτες και ως Δήμαρχος Μυκόνου και δικηγόρος δεσμεύομαι ότι θα παρακολουθήσω στενά την υπόθεση, έως ότου αποδοθεί δικαιοσύνη».